APSTIPRINĀTS

ar Latvijas Investīciju un attīstības aģentūras direktora

2022. gada 22.marta rīkojumu Nr. 1.1-2/2022/16

**2022. gada** **valsts budžeta līdzfinansējuma konkurss**

**ārvalstu filmu uzņemšanai Latvijā**

**NOLIKUMS**

**I Vispārīgie jautājumi**

* 1. Nolikums nosaka Latvijas Investīciju un attīstības aģentūras (turpmāk – aģentūra) rīkotā 2022. gada valsts budžeta līdzfinansējuma konkursa ārvalstu filmu uzņemšanai (turpmāk – uzņemšanai) Latvijā (turpmāk – konkurss) norises un publiskā finansējuma piešķiršanas kārtību. Konkurss tiek rīkots, ievērojot Filmu likumu, Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Regula)  un Ministru kabineta 2022. gada 15. marta noteikumos Nr.173 “Kārtība, kādā ārvalstu filmu uzņemšanai Latvijā tiek piešķirts valsts budžeta līdzfinansējums”, (turpmāk – Noteikumi) noteikto kārtību.
  2. Konkursa mērķis ir piesaistīt ārvalstu finansējumu Latvijas filmu nozarei un citām nozarēm, **atbalstot ārvalstu filmu, t.sk. spēlfilmu, animācijas un dokumentālo filmu, kā arī televīzijas filmu, uzņemšanu Latvijā, par kuru** galējais filmas uzņemšanas pārskata (maksājuma pieprasījuma) iesniegšanas termiņš 2022. gada līdzfinansējuma saņemšanai ir līdz 2022. gada 15. novembrim.
  3. Ārvalstu filma šī nolikuma izpratnē ir filmas projekts, kas daļēji vai pilnībā tiek īstenots Latvijas teritorijā un kuru kā pakalpojumu (vai kā kopražojumu) realizē normatīvajos aktos noteiktajā kārtībā reģistrēti filmu producenti.
  4. Konkursa kopējo finansējumu veido aģentūras plānotais 2022. gada valsts budžeta finansējums **793 773** ***euro*** (septiņi simti deviņdesmit trīs tūkstoši septiņi simti septiņdesmit trīs euro) apmērā. Konkursa finansējums var tikt palielināts, ja tiek piešķirts no attiecīgā gada valsts budžeta papildu līdzfinansējums ārvalstu filmu uzņemšanai Latvijā.
  5. Līdzfinansējuma apmērs, ko var piešķirt viena projekta īstenošanai, nav ierobežots (nevar pārsniegt konkursā pieejamo finansējumu).
  6. Aģentūra publicē paziņojumu par projektu iesniegumu pieņemšanu oficiālajā izdevumā “Latvijas Vēstnesis”, tīmekļa vietnē [www.liaa.gov.lv](http://www.liaa.gov.lv) un [www.business.gov.lv](http://www.business.gov.lv). Aģentūra ne vēlāk kā paziņojuma izsludināšanas dienā tīmekļa vietnē [www.liaa.gov.lv](http://www.liaa.gov.lv) un [www.business.gov.lv](http://www.business.gov.lv) ievieto nolikumu.
  7. **Līdzfinansējumu var apvienot ar cita veida publisko finansējumu filmas projektam** (tai skaitā Kino centra un Valsts kultūrkapitāla piešķirto finansējumu filmu nozares projektu īstenošanai, kā arī Rīgas pilsētas pašvaldības līdzfinansējuma programmas „Rīgas filmu fonds” ietvaros piešķirto līdzfinansējumu), **ja kopējais publiskais finansējums filmas projektam nepārsniedz 50% no filmas projekta kopējām attiecināmajām izmaksām Latvijā**.

**II Līdzfinansējuma piešķiršanas nosacījumi**

1. Projektu konkursam var iesniegt sīkie (mikro), mazie, vidējie un lielie komersanti atbilstoši Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 24. punktam un 1. pielikumam, kuri normatīvajos aktos noteiktajā kārtībā ir reģistrēti kā filmu producenti un ir noslēguši līgumu par nodomu uzņemt filmu Latvijā ar Latvijas filmu producentu, kas vismaz 24 mēnešus pirms projekta iesniegšanas ir reģistrēts Latvijas filmu producentu reģistrā, un Latvijas komercreģistrā reģistrētu filmu producentu.
2. Uz finansējumu nevar pretendēt, ja:
   1. projekta iesnieguma iesniedzējs atbilst grūtībās nonākuša komersanta pazīmēm, saskaņā ar komisijas regulas Nr. 651/2014 2. panta 18. punktu;
   2. projekta iesnieguma iesniedzējam ir nodokļu vai nodevu parādi, kas kopsummā pārsniedz 1 000 *euro*, izņemot nodokļu maksājumus, kuriem ir piešķirts samaksas termiņa pagarinājums, noslēgta vienošanās par labprātīgu nodokļu samaksu vai noslēgts vienošanās līgums;
   3. uz projekta iesnieguma iesniedzēju attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, kas minēts Komisijas regulas Nr. 651/2014 1. panta 4. punkta "a" apakšpunktā;
   4. projekta iesnieguma iesniedzējs nav izpildījis saistības, kas izriet no iepriekš ar aģentūru noslēgtajiem līgumiem par valsts budžeta līdzfinansējumu ārvalstu filmu uzņemšanai Latvijā;
   5. vairāk nekā 25% projekta iesniedzēja pamatkapitāla vai balsstiesību pieder valstij, pašvaldībai vai valsts vai pašvaldību kapitālsabiedrībām;
   6. projekta iesnieguma iesniedzējam un ārvalstu vai Latvijas producentam, t.sk. īpašnieku, valdes locekļiem, patiesā labuma guvējiem, pārstāvēt tiesīgām personām, mātes vai meitas uzņēmumiem u.tml., ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
   7. uz projekta iesnieguma iesniegšanas dienu ir uzsākta attiecīgās filmas uzņemšana Latvijā.
3. Atbilstoši Regulas 6. panta 2. punktam aģentūra pārbauda atbalsta stimulējošo ietekmi. Ja projekta īstenošanas darbi ir uzsākti pirms atbalsta pieteikuma iesniegšanas atbalsta sniedzējam, tad visas projekta izmaksas kopumā ir neattiecināmas. Projektu drīkst uzsāk īstenot, kad visās atbalstu piešķirošajās institūcijās ir iesniegts pieteikums atbalsta saņemšanai.
4. Līdzfinansējumu var piešķirt saskaņā ar Regulas 54. pantu, nepārsniedzot tajā norādītās robežvērtības un ievērojot Regulā noteikto atbalsta programmas vidējo gada budžetu, kā arī, ja projekts atbilst visiem šiem nosacījumiem:
   1. filma pilnībā vai daļēji tiek uzņemta Latvijā;
   2. filmas uzņemšanā tiek izmantoti tādu fizisko vai juridisko personu pakalpojumi, kuras ir reģistrētas Latvijā;
   3. kopējās filmas projekta izmaksas spēlfilmām un animācijas filmām sasniedz vismaz 711 436 *euro*, bet dokumentālajām filmām – vismaz 142 287 *euro*;
   4. projekta iesnieguma iesniegšanas dienā ārvalsts producentam pieejamais finansējums saskaņā ar finansēšanas plānu ir vismaz 50% no kopējām filmas uzņemšanas izmaksām.
5. Līdzfinansējumu nepiešķir pornogrāfisku filmu projektiem un tādu filmu projektiem, kas sludina reliģisko un rasu naidu, nepamatoti atspoguļo vardarbību vai satur cilvēka cieņu pazemojošu propagandu, vai izrāda necieņu pret Latvijas nacionālajām vērtībām vai Latvijas simboliem.

**III Projekta iesnieguma sagatavošana un iesniegšana**

1. Valsts budžeta līdzfinansējuma piešķiršanai ārvalstu filmu uzņemšanai Latvijā aģentūra divas  reizes kalendārajā gadā rīko atklātu konkursu projekta iesniegumu atlases kārtās.. Katrā atlases kārtā aģentūra pieņem lēmumu par līdzfinansējuma piešķiršanu un līguma noslēgšanu vai par projekta iesnieguma iekļaušanu projektu iesniegumu rezerves sarakstā, vai par atteikumu noslēgt līdzfinansējuma līgumu.
2. Atlases kārtā projekta iesniegumi ir jāiesniedz paziņojumā norādītajā termiņā.
3. Projekta iesnieguma noformējums:
   1. Projekta iesniegumu sagatavo datorrakstā latviešu valodā (nolikuma 1. pielikums).
   2. Filmas scenāriju var iesniegt latviešu, angļu vai krievu valodā.
   3. Ja kāds no projekta iesnieguma sastāvā esošajiem dokumentiem ir svešvalodā, tam jāpievieno projekta iesniedzēja atbildīgās amatpersonas apliecināts (uzraksts “Tulkojums pareizs”, datums, paraksts un paraksta atšifrējums) tulkojums latviešu valodā vai rakstisks kopsavilkums - pārskats par dokumenta saturu. Šis nosacījums neattiecas uz Filmas scenāriju saskaņā ar Nolikuma 15.2. punktā noteikto.
   4. Projekta iesnieguma dokumentiem jābūt skaidri salasāmiem, bez labojumiem, lai izvairītos no jebkādām šaubām un pārpratumiem, kas attiecas uz vārdiem un skaitļiem, un bez iestarpinājumiem, izdzēsumiem vai matemātiskām kļūdām.
4. Projekta iesniegumu noteiktā termiņā iesniedz vienā no šādiem veidiem:
   1. **elektroniska dokumenta formā, sūtot to uz e-pasta adresi: pasts@liaa.gov.lv,** atbilstoši normatīvajiem aktiem par elektronisko dokumentu noformēšanu un apriti (dokumentam jābūt parakstītam ar drošu elektronisko parakstu)
   2. **elektroniska dokumenta formā** valsts platformā biznesa attīstībai www.business.gov.lv
5. Projekta iesnieguma papildu iesniedzamie dokumenti ir jāiesniedz saskaņā ar nolikuma 2. pielikumu.

**IV Personas datu apstrāde**

1. Personas datu apstrādes pamatojums – Personas datu apstrādes mērķis ir datu apstrāde publiskā finansējuma piešķiršanai un tā izlietojuma uzraudzībai un Eiropas Parlamenta un Padomes 2016.gada 27.aprīļa regula Nr.2016/679 “Par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 6.panta pirmā punkta “b” un “c” apakšpunkts.
2. Projekta iesniegumā iekļauto fizisko personu dati tiks apstrādāti, lai nodrošinātu projekta iesniegumu vērtēšanu, finansējuma piešķiršanu un tā izlietojuma uzraudzību atbilstoši jomu reglamentējošajiem normatīvajiem aktiem.
3. Apstrādājot personas datus, aģentūra nodrošina:
   1. pilnvarotu personu piekļūšanu pie tehniskajiem resursiem, kas tiek izmantoti personu datu apstrādei un aizsardzībai (tajā skaitā pie personas datiem);
   2. to, ka informācijas nesējus, kuros ir personas dati, apstrādā tām pilnvarotas personas;
   3. to, ka personas datu apstrādē izmantotos resursu pārvieto tam pilnvarotas personas.
4. Aģentūra apliecina, ka:
   1. nevāks, neizmantos un neizpaudīs personas datus, ja vien to neparedz normatīvie akti vai tas nav nepieciešams normatīvajos aktos paredzētu tiesību, interešu aizsardzībai;
   2. apstrādās personas datus atbilstoši no normatīvajiem aktiem izrietošajam personas datu apstrādes mērķim;
   3. veicot datu apstrādi, nodrošinās atbilstīgus tehniskus un organizatoriskus pasākumus, lai nodrošinātu datu aizsardzību;
   4. nodrošinās, ka personas, kuras ir pilnvarotas apstrādāt datus, ir apņēmušās ievērot konfidencialitāti;
   5. nodrošinās datu nepieejamību trešajām personām un nekavējoši informēs projekta iesniedzēju par gadījumiem, kad nepilnvarotām vai trešajām personām radās pieeja personas datiem;
   6. dzēsīs Līguma ietvaros ievāktos personu datus, tiklīdz būs zudis to apstrādes tiesiskais pamatojums.

**V Projektu iesniegumu vērtēšana**

1. Iesniegtos projektu iesniegumus vērtē aģentūra un tās izveidota ekspertu komisija (turpmāk – Komisija), kas darbojas saskaņā ar aģentūras apstiprinātu nolikumu. Komisijai ir tiesības projektu iesniegumu vērtēšanā pieaicināt speciālistus ar padomdevēja tiesībām, kuriem ir zināšanas vai darba iemaņas filmu nozarē un kuri nepārstāv projektu iesniedzēju intereses.
2. Aģentūra projekta iesniegumus izvērtē viena mēneša laikā pēc attiecīgā uzsaukuma pieteikšanās termiņa beigām.
3. Aģentūra veic iesniegto projektu iesniegumu un projektu iesniedzēju vērtēšanu atbilstoši administratīvās atbilstības vērtēšanas kritērijiem, lai pārbaudītu, vai projekta iesnieguma iesniedzējs un projekta iesniegums atbilst noteiktajām prasībām un ir virzāms tālākai izvērtēšanai:
   1. ja projekta iesniegums vai projekta iesniedzējs neatbilst vismaz vienam no nolikuma 3.pielikumā 1.1.apakšpunktā minētajam projekta iesniedzēja atbilstības kritērijam vai vismaz vienam no nolikuma 3.pielikuma 2.1., 2.5., 2.6. vai 2.8.apakšpunktā minētajiem projekta atbilstības kritērijiem, aģentūra pieņem lēmumu par projekta iesnieguma neatbilstību administratīvās atbilstības vērtēšanas kritērijiem un atteikumu noslēgt līdzfinansējuma līgumu;
   2. ja projekta iesniegums neatbilst nolikuma 3.pielikumā 1.2.apakšpunktā minētajam projekta iesniedzēja atbilstības kritērijam vai 3.pielikuma 2.2., 2.3., 2.4. vai 2.7.apakšpunktā minētajiem projekta atbilstības kritērijiem, aģentūra vienu reizi rakstiski pieprasa projekta iesniedzējam 10 (desmit) darbadienu laikā precizēt projekta iesniegumu vai iesniegt papildu informāciju. Pieprasījumu nosūta uz projekta iesniedzēja norādīto e-pasta adresi. Pēc pieprasītās informācijas saņemšanas aģentūra projekta iesniegumu vērtē atkārtoti atbilstoši administratīvās atbilstības vērtēšanas kritērijiem. Ja pēc atkārtotas vērtēšanas projekta iesniegums neatbilst nolikuma 3.pielikumā 1.2.apakšpunktā minētajam projekta iesniedzēja atbilstības kritērijam vai 3.pielikuma 2.3., 2.4. vai 2.7.apakšpunktā minētajiem projekta atbilstības kritērijiem vai projekta iesniedzējs 10 (desmit) darbadienu laikā pēc aģentūras pieprasījuma nosūtīšanas nepieciešamo papildu informāciju neiesniedz, aģentūra pieņem lēmumu par projekta iesnieguma neatbilstību administratīvās atbilstības vērtēšanas kritērijiem un atteikumu noslēgt līdzfinansējuma līgumu.
4. Ja projekta iesnieguma iesniedzējs un projekta iesniegums atbilst visiem administratīvās atbilstības vērtēšanas kritērijiem, projekta iesniegumu turpina izvērtēt atbilstoši nolikuma 4.pielikumā minētajiem projekta iesnieguma vērtēšanas kritērijiem, lai izvērtētu projekta iesnieguma kvalitāti saistībā ar konkursa mērķi.
5. Projekta iesniegumu iesniedzēji, kuru iesniegumi atbilst gan administratīvajiem vērtēšanas kritērijiem, gan projekta iesnieguma vērtēšanas kritērijiem, tiek aicināti uz vērtēšanas komisijas sēdi sniegt prezentāciju.
6. Aģentūra trīs darba dienas pirms vērtēšanas komisijas sēdes elektroniski nosūta projekta iesnieguma iesniedzējam uzaicinājumu ierasties uz vērtēšanas komisijas sēdi un sniegt prezentāciju.
7. Komisija izvērtē projekta iesnieguma atbilstību konkursa nolikuma 4. pielikuma 6. kritērijam un sniedz aģentūras direktoram atzinumu par 4.pielikuma 6.punktā minēto kritēriju. .
8. Ievērojot Komisijas sniegto atzinumu, aģentūras direktors 2 (divu) darbdienu laikā pēc Komisijas vērtējuma saņemšanas pieņem lēmumu par līdzfinansējuma līguma noslēgšanu vai par projekta iekļaušanu projektu iesniegumu rezerves sarakstā, vai par atteikumu noslēgt līdzfinansējuma līgumu. Par līdzfinansējuma piešķiršanas brīdi uzskatāms datums, kad tiek pieņemts lēmums par līdzfinansējuma piešķiršanu projekta iesnieguma atbalstīšanai. Tiesības noslēgt līdzfinansējuma līgumu (kamēr ir pietiekams projektu konkursam paredzētais līdzfinansējums) piešķir to projektu īstenošanai, kuri ieguvuši augstāku vērtējumu atbilstoši konkursa nolikuma 4. pielikumā minētajiem kritērijiem.
9. Ja sarindojot projektu iesniegumus prioritārā secībā atbilstoši iegūtajam punktu skaitam projekta iesniegumiem ir vienāds punktu skaits, tie tiek sarindoti atbilstoši vērtēšanā iegūtajam punktu skaitam konkursa nolikuma 4.pielikuma 5.kritērijam. Ja sarindojot projektu iesniegumus prioritārā secībā un tā konkursa nolikuma 4.pielikuma 5.kritērijā projekta iesniegumiem ir vienāds punktu skaits, tie tiek sarindoti atbilstoši vērtēšanā kopējam iegūtajam punktu skaitam konkursa nolikuma 4.pielikuma 2.kritērijam.
10. Projekta līdzfinansējuma apmērs ir 20 % no līdzfinansējuma līgumā norādīto attiecināmo izdevumu kopsummas, izņemot attiecināmo izmaksu pozīcijām, kas saistītas ar atalgojuma izmaksām. Atalgojuma izmaksu pozīcijām līdzfinansējuma apmērs ir 30%.
11. Aģentūras direktors, saskaņā ar Komisijas sniegto atzinumu, kā arī, ievērojot projektu iesniegumu rezerves sarakstā noteikto secību, mēneša laikā no finansējuma pieejamības dienas, pieņem lēmumu par līdzfinansējuma līguma noslēgšanu ar projekta iesniedzēju par projektu iesniegumu rezerves sarakstā iekļautā projekta līdzfinansēšanu (kamēr ir pietiekams projektu konkursam paredzētais līdzfinansējums):
    1. no finanšu līdzekļiem, kas netiek izmantoti, ja noteiktajā termiņā netiek parakstīts līgums par projekta īstenošanu ar kādu no līdzfinansējuma saņēmējiem;
    2. no finanšu līdzekļiem, kas netiek izmantoti, ja kāds no līdzfinansējuma saņēmējiem neapgūst līgumā noteikto maksimāli iespējamo līdzfinansējumu;
    3. no attiecīgajā gadā valsts budžetā piešķirtā papildu līdzfinansējuma ārvalstu filmu uzņemšanai Latvijā (ja tāds tiek piešķirts).
12. Aģentūras direktora lēmumi tiek paziņoti projektu iesniedzējiem. Paziņojumu par konkursa rezultātiem publicē aģentūras tīmekļvietnē liaa.gov.lv un [www.business.gov.lv](http://www.business.gov.lv)**.**

**VI Līdzfinansējuma līguma noslēgšana**

1. Viena mēneša laikā pēc lēmuma pieņemšanas par līdzfinansējuma līguma noslēgšanu, aģentūra un projekta iesnieguma iesniedzējs noslēdz līdzfinansējuma līgumu.
2. Ja noteiktajā termiņā līdzfinansējuma līgums netiek noslēgts projekta iesnieguma iesniedzēja vainas dēļ, aģentūras direktors atceļ lēmumu par līdzfinansējuma līguma noslēgšanu ar projekta iesnieguma iesniedzēju un aģentūrai ir tiesības slēgt līgumu ar rezerves sarakstā iekļautu projekta iesnieguma iesniedzēju, kurš ir ieguvis nākamo lielāko punktu skaitu.

**VII Attiecināmās un neattiecināmās izmaksas**

1. Par attiecināmajām (līdzfinansējamām) tiek noteiktas audiovizuālo darbu producēšanas izmaksas, kas atbilst šādiem kritērijiem:
   1. ir veiktas pēc projekta iesnieguma iesniegšanas dienas aģentūrā;
   2. ir izlietotas Latvijā;
   3. ir tieši saistītas ar filmas uzņemšanas procesu;
   4. ir tieši saistītas ar šādām vajadzībām:
      1. filmas uzņemšanas nodrošināšanai nepieciešamā administratīvā un profesionālā personāla izmaksas, tehnikas īre un pakalpojumi;
      2. transporta pakalpojumi un degviela;
      3. ar filmas uzņemšanu saistīti celtniecības pakalpojumi;
      4. viesnīcu un citi ar izmitināšanu saistīti pakalpojumi;
      5. ēdināšanas pakalpojumi (tikai, ja *piesaistīts ēdināšanas pakalpojumu sniedzējs*);
      6. apsardzes pakalpojumi;
      7. telekomunikāciju pakalpojumi;
      8. komunālo un sabiedrisko dienestu pakalpojumi;
      9. tādu preču un materiālu iegāde, kuri nepieciešami filmas uzņemšanas procesā un kuru cena nepārsniedz 500 *euro* bez pievienotās vērtības nodokļa (PVN) (tādu preču un materiālu iegāde, kuru vērtība pārsniedz 500 euro bez PVN, iegādes izmaksas attiecināmas izņēmuma gadījumos, līdzfinansējuma saņēmējam detalizēti pamatojot to iegādes nepieciešamību);
      10. skaņas apstrādes, vizuālie (tēlu, animācijas un specefektu veidošana, scenogrāfija), muzikālie un citi ar filmas uzņemšanu tieši saistīti mākslinieciskie un tehnoloģiskie pakalpojumi;
      11. filmas uzņemšanai nepieciešamā kustamā un nekustamā īpašuma nomas vai īres izmaksas;
      12. administratīvie pakalpojumi – juridiskie, grāmatvedības un tulkošanas pakalpojumi, personāla atlase, izņemot izmaksas par zvērināta revidenta vai zvērinātu revidentu komercsabiedrības pakalpojumiem;
      13. honorāri aktieriem un masu skatu dalībniekiem, kuri piedalījušies filmas veidošanā.
2. Pakalpojumu sniedzējiem, kas sniedz ar nolikuma 37.punktā minētajām izmaksām saistītos pakalpojumus, jābūt reģistrētiem Latvijā un komercdarbība attiecīgās filmas projekta ietvaros jāveic Latvijas teritorijā.
3. Par neattiecināmajām izmaksām tiek noteiktas izmaksas, kuras:
   1. neatbilst nolikuma 37. punktā minētajām prasībām;
   2. nav noteiktas aģentūras un līdzfinansējuma saņēmēja noslēgtajā līdzfinansējuma līgumā vai nav nepieciešamas filmas uzņemšanas īstenošanai;
   3. veiktas, pārkāpjot normatīvo aktu prasības, tai skaitā attiecībā uz nodokļu nomaksu un skaidras naudas darījumiem; nav uzskaitītas grāmatvedības reģistros, nav identificējamas un pierādāmas.
4. Par neattiecināmajām izmaksām var tikt noteiktas izmaksas, kas:
   1. pārskaitītas tādu pakalpojumu sniedzējiem (preču piegādātājiem, būvdarbu veicējiem), kuriem attiecīgo pakalpojumu sniegšana (preču piegāde, būvdarbu veikšana) Uzņēmumu reģistrā un/vai Valsts ieņēmumu dienestā nav reģistrēta kā pamatdarbības veids;
   2. pārskaitītas ar līdzfinansējuma saņēmēju saistītām personām likuma „Par nodokļiem un nodevām” izpratnē.

**VIII Attiecināmo izmaksu atzīšana un līdzfinansējuma izmaksāšana**

1. Līdzfinansējumu izmaksā vienā daļā vai divās daļās, ja filmas uzņemšana ilgst ilgāk kā vienu kalendāro gadu un ja tas ir paredzēts projekta iesniegumā.
2. Maksājuma pieprasījums par 2022.gada attiecināmajām izmaksām jāiesniedz aģentūrā triju mēnešu laikā pēc filmas filmēšanas beigām Latvijā, bet ne vēlāk kā līdz 2022.gada 15.novembrim.
3. Ja projekta īstenošana turpinās 2023.gadā, tad otro maksājuma pieprasījumu par periodu no 2022.gada 16.novembra ir jāiesniedz aģentūrā triju mēnešu laikā pēc filmas filmēšanas beigām Latvijā, bet ne vēlāk kā līdz 2023.gada 15.novembrim.
4. Līdzfinansējuma saņēmējs aģentūrā iesniedz šādus izmaksas apliecinošus dokumentus:
   1. **maksājuma pieprasījums atbilstoši aģentūras tīmekļvietnē pieejamai formai,** norādot Latvijā veiktos maksājumus, to saņēmējus, maksājumu summas (*euro* bez PVN) un datumus;
   2. **zvērināta revidenta vai zvērinātu revidentu komercsabiedrības atzinumu** par filmas projekta īstenošanas gaitā veiktajiem maksājumiem Latvijā;
   3. **citus saskaņā ar noslēgto līdzfinansējuma līgumu noteiktos dokumentus**.
5. Aģentūra mēneša laikā pēc nolikuma 44.punktā minēto dokumentu saņemšanas izvērtē tos un pārbauda, vai līdzfinansējuma izmaksas atbilst nolikuma VII nodaļā minētajām attiecināmajām izmaksām, kā arī līdzfinansējuma līgumam.
6. Aģentūrai ir tiesības pieprasīt un saņemt papildu informāciju un izdevumus apliecinošus dokumentus par filmas projekta īstenošanu.
7. Pēc nolikuma 45.punktā minētās pārbaudes aģentūras direktors pieņem lēmumu par līdzfinansējuma izmaksu, nosakot līdzfinansējuma saņēmējam izmaksājamo līdzfinansējuma apmēru, vai par atteikumu izmaksāt līdzfinansējumu.
8. Līdzfinansējuma apmērs ir:
   1. 20% no līdzfinansējuma līgumā norādīto attiecināmo izdevumu kopsummas, izņemot attiecināmo izmaksu pozīcijām, kas saistītas ar atalgojuma izmaksām;
   2. Atalgojuma izmaksu pozīcijām līdzfinansējuma apmērs ir 30%.
9. Līdzfinansējuma saņēmējam piešķiramo līdzfinansējuma daļu nosaka, pamatojoties uz līdzfinansējuma saņēmēja iesniegto maksājuma pieprasījumu, filmas uzņemšanas pārskatu, izdevumus apliecinošajiem dokumentiem un līdzfinansējuma līgumu.
10. Aģentūras direktors pieņem lēmumu par atteikumu izmaksāt līdzfinansējumu vai tā daļu, ja:
    1. pamatojoties uz līdzfinansējuma saņēmēja iesniegtajiem dokumentiem un aģentūras veikto pārbaudi, konstatēts, ka līdzfinansējuma saņēmējs izlietojis mazāk finanšu līdzekļu par līdzfinansējuma līgumā norādīto apmēru;
    2. līdzfinansējuma saņēmējs nevar pierādīt veiktos izdevumus;
    3. Aģentūra izmaksas atzīst par neattiecināmām saskaņā ar nolikuma VII sadaļu.
11. Līdzfinansējumu atbilstoši aģentūras direktora lēmumā norādītajam apmēram pārskaita uz līdzfinansējuma saņēmēja norādīto līdzfinansējuma saņēmēja bankas norēķinu kontu piecu darba dienu laikā pēc attiecīgā lēmuma pieņemšanas, bet **ne vēlāk kā līdz 2022. gada 23. decembrim.**